**Kirkkohallituksen kirje 5/2016 kirkolliskokoukselle**

Asianro D/134/00.08.00/2016

2015-00245

**KESKUSTELUMALLI JA SIIHEN LIITTYVÄ AINEISTO TUEKSI KESKUSTELUIHIN AVIOLIITOSTA ERI TAVAVALLA AJATTELEVIEN VÄLILLÄ**

Kirkolliskokous lähetti 5.11.2015 käsitellessään yleisvaliokunnan mietintöä 3/2015 edustaja-aloitteesta 2/2015, joka koskee uutta avioliittolakia kirkkohallitukselle valmisteltavaksi keskustelumallin ja siihen liittyvän aineiston, jonka avulla avioliitosta eri tavoin ajattelevat henkilöt voivat oppia ymmärtämään toistensa näkemyksiä ja käydä rakentavaa keskustelua avioliitosta ja perheestä.

Tehtävä on toteutettu seuraavasti:

**Keskustelumalli**

Lokakuussa 2016 järjestetään Kirkon koulutuskeskuksessa Järvenpäässä ensimmäinen ”Kunnioittava keskustelu” avioliitosta ja perheestä eri tavalla ajatteleville. Mukaan kutsutaan noin 60 osallistujaa Kuopion, Lapuan ja Turun hiippakunnista.

Hiippakuntia on pyydetty esittämään osallistujia seurakuntalaisista, luottamushenkilöistä ja seurakuntien työntekijöistä. Hiippakunnat ovat voineet esittää myös kirkolliskokousedustajiaan kutsuttaviksi. Lisäksi Kirkkohallituksesta on lähetetty kutsuja noin kymmenelle osallistujalle. Seksuaalivähemmistöjen edustus on pyritty huomioimaan kutsulistaa laadittaessa.

Kahden vuorokauden keskusteluprosessi toteutetaan kahden suurryhmän ohjaajan (Terttu Malo ja Simo Lampela) sekä kuuden pienryhmänohjaajan (perheneuvojia) avustamana. Lisäksi mukana on ryhmä, joka vastaa hartauksista sekä jumalanpalveluksesta. Viikonloppu päättyy yhteiseen ehtoolliseen. Osallistujilla on prosessin aikana mahdollisuus varata kahdenkeskisiä keskusteluaikoja sielunhoitajien kanssa.

”Kunnioittavien keskustelujen” tavoitteena on löytää vaihtoehtoja yksinkertaistavalle ja vastakkainasettelulle perustuvalle keskustelutavalle*.*

Tavoitteena on auttaa keskustelijoita hahmottamaan, mistä asioista olemme samaa mieltä ja mistä kaikesta ajattelemme eri tavoin. Miten voimme elää kristittyinä rinnakkain, kunnioittaen toistemme erilaisia kantoja, vaikka emme niitä jakaisikaan? Miten onnistumme rakentamaan kristittyjen yhteisöä, joka voisi todistaa rakkaudesta vihan sijasta?

Keskustelujen arvoa ei voi mitata ulkonaisilla lopputuloksilla. Merkityksellisintä on se, kuinka keskustelijat tulevat nähdyiksi, kuulluksi ja vastaanotetuksi eri tavalla ajattelevien taholta. Tärkeintä on se, millä tavoin torjutuksi ja marginaalin joutuneeksi itsensä tunteneet kirkon jäsenet kokevat ilmapiirin. Turvallisuuden tunne, arvostuksen ja kunnioituksen lisääntyminen ovat keskusteluprosessin keskeisimpiä tavoitteita.

**Aineisto**

Skotlannissa sekä Englannin anglikaanikirkon vastaavassa prosessissa käytettyjen materiaalien pohjalta on laadittu aineisto nimeltä ”Armo ja Yhteys – aineisto eri tavoin ajattelevien keskusteluihin kirkossa”.

Aineiston luonnosta viimeistellään vielä lokakuun pilottikeskustelun kokemusten jälkeen. Tämän jälkeen materiaali julkaistaan kirkon evl. sivustolla. Materiaali tullaan kääntämään myös ruotsiksi.

Pilottikeskustelun jälkeen viimeistellään keskustelun mallia ja aineistoa osallistujien ja ohjaajien kokemusten pohjalta. Jatkotyöskentelyt siirtyvät hiippakuntien ja seurakuntayhtymien vastuulle. Käytännön toteutuksessa esimerkiksi kirkon perheneuvojat ja työyhteisön kehittäjät voivat toimia apuna. Kasvatus- ja perheasiain yksikkö voi tarvittaessa kouluttaa ohjaajia sekä tukea eri tahoja keskustelujen toteutuksessa.

Helsingissä 18.10.2016

Arkkipiispa Kari Mäkinen

Kirkkoneuvos Pekka Huokuna